|  |
| --- |
|  |

|  |
| --- |
|  |
| **REPUBLIKA HRVATSKA** |
| **PRIMORSKO-GORANSKA ŽUPANIJA** |
| **Upravni odjel za****turizam, poduzetništvo i ruralni razvoj** |



**UPUTE ZA PRIJAVITELJE**

NA PROGRAM RAZVOJA MALIH POSLOVNIH ZONA NA PODRUČJU PRIMORSKO-GORANSKE ŽUPANIJE U 2016. GODINI

(dalje u tekstu: Program)

* 1. **CILJEVI I PRIORITETI PROGRAMA**

Cilj provedbe Programa je poticanje i sufinanciranje izgradnje i projektiranje zajedničke komunalne infrastrukture unutar malih poslovnih zona što će omogućiti poduzetnicima i potencijalnim investitorima da pod povoljnijim uvjetima realiziraju gradnju samostalnih ili zajedničkih poslovnih prostora jer će potrebna infrastruktura biti pripremljena.

Prioritet je unapređenje uvjeta za privlačenje investicija i stvaranje mogućnosti za otvaranje novih radnih mjesta.

Ciljevi i prioriteti Programa su u skladu s Razvojnom strategijom Primorsko-goranske županije.

* 1. **PRIHVATLJIVI PRIJAVITELJI**

Gradovi i općine u Primorsko-goranskoj županiji.

* 1. **PRIHVATLJIVE AKTIVNOSTI**

Prihvatljive aktivnosti su izrada projektne dokumentacije i građenje zajedničke komunalne infrastrukture unutar male poslovne zone.

* 1. **NAJVIŠA VISINA NOVČANOG IZNOSA SUFINANCIRANJA PO KORISNIKU**

Ukupni planirani iznos sredstva u proračunu Primorsko – goranske županije za provedbu Programa iznosi 700.000,00 kuna.

Programi se mogu sufinancirati u slijedećim iznosima:

Projektna dokumentacija:

* + najmanji iznos: 25.000,00 kn
	+ najviši iznos: 50.000,00 kn

Za izgradnju zajedničke komunalne infrastrukture:

* najmanji iznos: 100.000,00 kn
* najviši iznos: 300.000,00 kn

Primorsko-goranska županija će financirati polovinu ispostavljenih računa za provedbu Programa do visine odobrenog i ugovorenog iznosa s prijaviteljem dok drugu polovicu financira prijavitelj.

* 1. **NAJMANJI POSTOTAK SUFINANCIRANJA PROGRAMA OD STRANE PRIJAVITELJA**

Prijavitelj treba sufinancirati Program u najmanjem iznosu koliko i Primorsko-goranska županija.

* 1. **TRAJANJE PROJEKTA I LOKACIJA PROGRAMA**

Sufinanciranje Programa od strane Primorsko-goranske županije je moguće najkasnije do 01.12.2016.

Lokacija Programa je unutar male poslovne zone na području grada ili općine u Primorsko-goranskoj županiji.

* 1. **PRIHVATLJIVI I NEPRIHVATLJIVI TROŠKOVI**

Prihvatljivi su troškovi izrade projektne dokumentacije i izgradnje zajedničke komunalne infrastrukture unutar male poslovne zone i to: ceste, vodovod, kanalizacija, energetika, plin, toplovod, oborinska odvodnja i elektronska komunikacija.

Svi ostali troškovi su neprihvatljivi.

* 1. **VREMENSKI OKVIR POSTUPKA**

Javni poziv će biti otvoren za prijavitelje 30 dana od dana objave.

Obrada prijava će trajati maksimalno 60 dana te će svi prijavitelji biti pismeno obaviješteni o izboru Programa maksimalno u roku od 90 dana od dana objave Javnog poziva.

S gradovima i općinama čiji Programi budu izabrani sklopiti će se Ugovori o međusobnim pravima i obvezama i iznosima odobrenih sredstava.

* 1. **KRITERIJI ZA IZBOR PROGRAMA**
* kompletna prijava sa svim prilozima,
* nepostojanje poreznog duga,
* maksimalna površina zone 50 ha,
* donesena Odluka o osnivanju zone,
* imati definiranu lokaciju zone u prostorno planskoj dokumentaciji,
* imati izrađen program razvoja zone,
* imati ispitan interes i potencijal poduzetnika za uključivanje u zonu,
* osigurati dio sredstava iz vlastitog proračuna za razvoj zone koja moraju iznositi najmanje traženom iznosu potpore od strane Primorsko – goranske županije,
* prednost će imati ulaganje u izgradnju zajedničke komunalne infrastrukture unutar zone,
* na temelju članka 3. stavak 2. Pravilnika o općim uvjetima dodjele donacija, subvencija i pomoći iz Proračuna Primorsko-goranske županije („Službene novine PGŽ“ broj 14/13, 6/14) korisnici subvencija, donacija i pomoći imaju pravo ostvariti sredstva za isti projekt/program prijavom na natječaj odnosno javni poziv samo kod jednog upravnog tijela Županije.